รายงานการประชุม Fed ไม่ได้ surprise ตลาดอย่างมีนัยยะ/การแพร่ระบาดโควิดสายพันธุ์เดลต้าจะส่งผลกระทบทั่วโลกไม่เท่ากัน กดดันหุ้นกลุ่ม reopening ในประเทศ / Tax on share sales อีกปัจจัยสำคัญสำหรับตลาดหุ้นไทย/ SET 1570-1575 หุ้นแนะนำ MTC
8 กรกฎาคม 2564

รายงานการประชุม Fed โดยรวมถือว่ารายงานการประชุมครั้งนี้ไม่ได้ออกมา surprise ตลาดอย่างมีนัยยะ โดยที่ประชุมได้หารือเกี่ยวกับความกังวลราคาบ้านที่สูงขึ้นจนอาจมีความเสี่ยงฟองสบู่ แต่ไม่ได้กังวลประเด็นการจ้างงานและเงินเฟ้อเท่าไหร่นัก โดยยังมีมุมมองต่อเงินเฟ้อที่พุ่งขึ้นเป็นเพียงชั่วคราวเท่านั้น ทั้งนี้คณะกรรมการได้มีการปรึกษาหารือเกี่ยวกับการเริ่มลดวงเงิน QE โดยมีคณะกรรมการหลายท่านเห็นตรงกันว่าเงื่อนไขที่เหมาะสมในการเริ่มลดการเข้าซื้อสินทรัพย์นั้นอาจมาถึงเร็วกว่าที่ตนเองประเมินไว้ในการประชุมครั้งก่อน อย่างไรก็ตาม Fed จะเริ่มดำเนินการ tightening เมื่อเงื่อนไขที่ติดตามอย่างตัวเลขเศรษฐกิจ, ตัวเลขการจ้างงานและเงินเฟ้อถึงตามเป้าได้อย่างต่อเนื่องยั่งยืน หลังจากเปิดเผยรายงานตลาดหุ้นสหรัฐฯตอบรับในเชิงบวก ขณะที่อัตราผลตอบแทนพันธบัตรระยะยาว 10 ปีปรับตัวลงมาแถวระดับ 1.3% ต่ำสุดในรอบ 4 เดือน แนะนำติดตามอัตราผลตอบแทนพันธบัตรระยะสั้นอายุ 3 เดือนและ 2 ปี ถ้าปรับตัวลดลงแสดงถึงตลาดมองนโยบายการเงินของ Fed อาจลดความ Hawkish ลงและจะช่วยสนับสนุนการปรับตัวขึ้นของตลาดหุ้น
การแพร่ระบาดโควิดสายพันธุ์เดลต้าจะส่งผลกระทบทั่วโลกไม่เท่ากัน กดดันหุ้นกลุ่ม reopening ในประเทศ ปัจจุบันโควิดสายพันธุ์เดลต้าได้กลายเป็นสายพันธุ์หลักที่พบการติดเชื้อใหม่ในหลายประเทศทั่วโลก ซึ่งโควิดสายพันธ์เดลต้านี้มีการแพร่กระจายได้เร็วกว่าสายพันธ์อัลฟ่าสูงถึง 50-60% อย่างไรก็ตามการแพร่ระบาดครั้งนี้ประเมินว่าอาจส่งผลกระทบต่อเศรษฐกิจในแต่ละประเทศไม่เท่ากัน เพราะเมื่อพิจารณาจากข้อมูลสำนักงานสาธารณสุขของอังกฤษพบว่าสำหรับวัคซีนหนึ่งและสองโดสของทั้ง Pfizer (เข็มที่1 33%/เข็มที่2 88%) และ AstraZeneca (เข็มที่1 33%/เข็มที่2 60%) ถึงแม้ประสิทธิภาพจะลดลงในการป้องกันโควิดสายพันธุ์เดลต้า แต่มีประสิทธิภาพที่ดีพอต่อการป้องกันอาการหนักและการต้องเข้านอนโรงพยาบาลได้อยู่ Pfizer (เข็มที่1 94%/ เข็มที่2 96%) และ AstraZeneca (เข็มที่1 71%/เข็มที่2 92%) ดังนั้นกลุ่มประเทศตะวันตกอย่างสหรัฐฯ,สหราชอณาจักรและยุโรปที่ได้เร่งฉีดวัคซีนให้แก่ประชาชนในประเทศไปมากกว่า 50-60% ของประชากร จะมีโอกาสที่ต้องกลับไปปิดเมืองและสร้างความเสียหายต่อเศรษฐกิจต่ำ ในทางกลับกันกลุ่มประเทศในเอเชียรวมถึงไทยซึ่งมีสัดส่วนการฉีดวัคซีนต่ำจะมีความเสี่ยงที่ต้องเผชิญกับปัญหาเตียงเต็มและล็อคดาวน์อีกครั้ง โดยสถาณการณ์ในประเทศตอนนี้ คาดว่าจะมีการล็อคดาวน์ในพื้นที่สีแดงเช่น กทม. ปริมณฑลและ 4 จังหวัดชายแดนภาคใต้ ซึ่งจะกดดันหุ้นกลุ่ม reopening ในประเทศให้ฟื้นตัวล่าช้าออกไปอย่างน้อย 1-2 ไตรมาส ดังนั้นอาจหันมาลงทุนในหุ้นกลุ่มที่คาดว่างบไตรมาสสองจะออกมาแข็งแกร่งหรือได้รับผลกระทบจากโควิดจำกัด
Tax on share sales อีกปัจจัยสำคัญสำหรับตลาดหุ้นไทย เมื่อวานที่ผ่านมาสำนักข่าว Reuters ได้ระบุถึงโอกาสที่รัฐบาลจะขึ้นภาษีสำหรับการขายหุ้นของการขายหุ้นนักลงทุนบุคคล (Tax on share sales) ซึ่งเดิมเคยถูกชะลอออกไปนับตั้งแต่ปี 1991 โดยรอบนี้ระบุว่าจะเก็บภาษีในอัตรา 0.11% สำหรับการขายหุ้น โดยจะเก็บภาษีเฉพาะพอร์ตที่มีปริมาณหรือ Volume trading สูงกว่า 1.0ล้านบาทต่อเดือน ซึ่งลักษณะคล้าย Tobin Tax ที่เคยทำในประเทศอินเดียและไต้หวัน อย่างไรก็ตามยังไม่ได้มีข้อสรุปและการยืนยันจากฝั่งรัฐบาล รวมถึงล่าสุดผู้จัดการตลาดหลักทรัพย์ได้ออกมาปฎิเสธให้ความเห็นต่อประเด็นดังกล่าว ซึ่งหากเราอิงกับสถิติในอดีตที่เกิดขึ้นกับบางประเทศในยุโรปอย่างอิตาลีที่ปรับขึ้นภาษี 0.2% ในช่วงเดือนกุมภาพันธ์ 2013 พบว่าตลาดหุ้นปรับตัวลงในระยะสั้นๆระดับ 3-4% หลังจากนั่นฟื้นตัวกลับสู่ระดับปกติ ในขณะที่สถิติผลตอบแทนตลาดหุ้นในระยะกลาง, ค่าความผันผวน (Standard Deviation), Bid-Ask spread ยังไม่สามารถระบุได้ชัดว่าการที่เก็บภาษีและไม่เก็บภาษีมีความแตกต่างอย่างไร สำหรับตลาดหุ้นไทยเบื้องต้นหากเรื่องดังกล่าวเกิดขึ้นจริงประกอบกับหากการประชุม FOMC ในครั้งถัดไปได้มีการส่งสัญญาณลดสภาพคล่อง และส่งผลให้ดอลลาร์แข็งค่าขึ้นและอัตราผลตอบแทนพันธบัตรรัฐบาลระยะยาวปรับตัวขึ้น หากเกิดเหตุการณ์ดังกล่าวขึ้นพร้อมๆกันเราคาดว่าอาจส่งผลให้การเก็งกำไรหุ้นขนาดเล็กลดลง
มุมมองตลาดหุ้น/ กลยุทธ์การลงทุนวันนี้ คาด SET 1570-1575 หุ้นแนะนำ MTC
หุ้นแนะนำ MTC (พื้นฐาน 79.00 บาท) คาดกำไร 2Q21 เพิ่มขึ้นทั้ง QoQ และ YoY ขณะที่ความเสี่ยงจาก policy risk และการแข่งขันที่รุนแรงขึ้นนั้นสะท้อนไปในราคามากพอสมควรแล้ว ทั้งนี้อัตราผลตอบแทนพันธบัตรรัฐบาลที่ปรับตัวลงในระยะสั้น จะช่วยสนับสนุน sentiment เชิงบวกต่อการลงทุนหุ้นกลุ่ม Finance
รายงานตัวเลขเศรษฐกิจ
วันพฤหัสฯ ติดตาม ตัวเลขการส่งออกของเยอรมันเดือน พ.ค. คาด +0.5% MoM ปริมาณน้ำมันดิบคงคลังรายสัปดาห์ของสหรัฐฯ และตัวเลขการขอรับสวัสดิการว่างงานของสหรัฐฯรายสัปดาห์คาด 3.55 แสนคน วันศุกร์ ติดตาม  ตัวเลขอัตราเงินเฟ้อทั่วไปของจีนเดือน มิ.ย. คาด +1.4% YoY และดัชนีราคาผู้ผลิตของจีนเดือน มิ.ย. คาด +8.8% YoY